

TUET JOTAIN AITOA!

TÄMÄN KIRJAN KIRJOITTAMISESSA TAI KUVITUKSESSA

EI OLE KÄYTETTY TEKOÄLYÄ.

Saapuessamme Kissalaakson Katinniitylle, näemme maasta kohoavan, merkillisen rakennelman. Se on talo, mutta sen katolla on korvat ja sen takana on pitkä, tuulessa heiluva häntä. Aivan oikein, kyseessä on tietenkin Kissatalo, jota asuvat toverukset Taavi ja Turpeinen. Ja juuri heidän seikkailusta kuulemme nyt.

Kissatalossa tapaamme ensin Turpeisen.Hän on kaksikostamme vanhempi, leppoisa oranssiturkkinen maatiaiskissa. Hän on nuorempana ollut oikea seikkailija, mutta on jo asettunut aloilleen. Hän istuu lempituolissaan syvissä mietteissään. Yhtäkkiä hän huomaa, että jotain puuttuu. Tai oikeammin joku; hänen kasvattipoikansa Taavi, joka yleensä leikkii innoissaan hänen vierellään.

Yleensä Taavin läsnäoloa ei voi olla huomaamatta, mutta nyt kissatalossa on suorastaan korviariipivän hiljaista. Turpeinen nousee ylös etsimään nuorta ystäväänsä ja huomaa tämän makoilevan pitkää pituuttaan keittiön lattialla.

”Mikäs sinulla on?” Turpeinen kysyy.

Taavi avaa hitaasti silmänsä ja tokaisee; ”Minulla on tylsää! Minulla ei ole mitään tekemistä! Tuntuu, että olen tehnyt jo kaiken mahdollisen, mitä tässä talossa voi tehdä. En keksi alkuunkaan, mitä voisin leikkiä seuraavaksi.”

Tämä on Turpeisellekin uutta, sillä Taavi on yleensä mestari keksimään itselleen uusia huvituksia. Miten Turpeinen voisi auttaa ystäväänsä? Hän muistelee omaa lapsuuttaan maalla, ties vaikka sieltä löytyisi ratkaisu Taavin pulmaan? Sitten Turpeisella välähtää.

”Miten olisi vanha kunnon metsäretki?” Turpeinen hihkaisee innoissaan. Turpeinen on aina ollut innokas metsässä liikkuja ja marjastaja.

Taavi nousee ylös nojaamaan jääkaapin ovea vasten ja katsoo hieman epäilevänä Turpeista.

”Metsään? Mitä metsässä voi tehdä?” Taavi kysyy. ”Eihän siellä ole muuta kuin puuta puun vieressä?”

”Kuules, kloppi!” Turpeinen naurahtaa. ”Metsässä on vaikka kuinka paljon tekemistä! Siellä voi marjastaa, sienestää, bongata lintuja ja muita eläimiä. Suunnistaa, tai ihan vaan käyskennellä, ja antaa luonnon rauhan tuudittaa hermojasi.” Turpeinen luettelee.

Hän huomaa Taavin mielenkiinnon heräävän.

”Marjoja? Minä pidän marjoista; hilloista, hyytelöistä, mehuista ja vaikka mistä.” Taavi luettelee. ”Lähdetäänkö marjastamaan?” Hän kysyy innoissaan. Tämä sopii Turpeiselle paremmin kuin hyvin. Mehevät marjat ovat hänenkin herkkuaan. Hänellä on jo tiedossa loistava marjapaikka.

Ja niin toverukset pakkaavat jo tavaroita. Taavi kantaa innoissaan marjaämpäreitä Turpeisen sovittaessa eväskoria ja kumisaappaita kissamobiilinsa peräkonttiin. Ai, mikä on kissamobiili? Se on kuin auto, mutta kuten kissatalolla, silläkin on katolla korvat ja perässään pitkä häntä, kuten saatoitte jo arvata.

Metsäretkelle tarvitaan paljon tavaraa, jotka Turpeinen listasi valmiiksi. Listalla ovat ainakin ämpärit, retkieväät, kumisaappaat, punkkipihdit, hyttyskarkoitin ja paljon juomavettä.

Kissamobiilin kaartaessa kohti mutkaisia metsäteitä, Turpeinen muistuttaa Taavia retkeilyn tärkeimmistä säännöistä.

”Muistathan sitten, ettei luontoa sovi roskata tai vahingoittaa. Meidän tulee jättää metsä siistiksi, jotta muillakin olisi yhtä mukava retkeillä siellä. Me keräämme kaikki roskat mukaamme, emmekä tee avotulia, sillä nyt on annettu metsäpalovaroitus. Näin kuivalla kelillä tehty tuli leviää salamannopeasti.” Turpeinen valistaa.

”Totta kai.” Taavi nyökkää päättäväisenä. Hän on vilkas, mutta haluaa kunnioittaa luontoa.

Taavi katselee auton ikkunasta tietä reunustavaa metsikköä.

”Minua huolestuttaa hiukan.” Taavi tunnustaa. ”Entä jos vastaamme tulee karhu? Tai vaikka useampi valtava kontio?” Taavi kysyy.

Turpeinen ymmärtää Taavin huolen, sillä kukapa toivoisi törmäävänsä yllättäen metsän kuninkaaseen?

”Onneksi meillä kissoilla on tarkkaakin tarkempi hajuaisti, jolla vainuamme karhun hyvissä ajoin, ennen kuin se ehtii edes nähdä meidät.” Turpeinen kertoo. ”Meillä on myös hyvä kuulo ja vielä parempi hämäränäkö.” Hän jatkaa rauhallisena.

”Niin.” Taavi toteaa. ”Meillä kissoillahan on lähes supervoimia luonnossa liikkumiseen.” Hän naurahtaa.

”Tuo onkin aika hyvä vertauskuva.” Turpeinen hymähtää.

”Sinäkin olet kissana lähes yhtä nopea kuin karhu ja todella ketterä.”

”Meillä on myös hyvät kynnet, joilla kiivetä. Tosin karhu kiipeää puuhun myös näppärästi, joten ihmisten ei kannata paeta nallea korkeuksiin. Me voimme kissoina kyllä hypätä puusta toiseen lähipuuhun, mutta ihmisille se ei ole helppoa.”

”Mitä ihmisten sitten pitäisi tehdä? He eivät ole yhtä ketteriä kuin me.” kysyy Taavi.

”Otsot välttelevät metsänkävijöitä, ja varsinkin äänet pelottavat niitä kauemmaksi. Siksi minäkin kuljetan mukanani radiota metsäretkillä.” Turpeinen kertoo rauhoittaakseen Taavia. Saattaapa hän joskus lurauttaa laulunkin pitääkseen mesikämmenet kauempana.

Hän kuitenkin muistuttaa, ettei metsässä saa koskaan mennä karhuemon ja pentujen väliin, sillä äiti puolustaa varmasti pentujaan.

”Vaikka kontion kohtaaminen onkin todella epätodennäköistä, on hyvä tietää, kuinka kannattaa toimia.” Turpeinen kertoo. ”On tärkeää pysyä rauhallisena ja poistua paikalta kääntämättä mesikämmenelle selkää. Kannattaa myös jättää marjaämpäri taikka päällystakki otson nuuhkittavaksi.”

”Karhu saattaa nousta takajaloilleen, mutta se ei ole tekemässä hyökkäystä, vaan tilannekatsausta. Se saattaa myös tehdä valehyökkäyksiä. Jos mörrimöykky todella vaikuttaa hyökkäävän, niin ihmisen ei kannata juosta tai kiivetä puuhun, vaan heittäytyä maahan vatsalleen, suojata pää ja niska sekä soittaa hätänumeroon 112, jos se on mahdollista.” Turpeinen jatkaa.

Nämä neuvot rauhoittavat Taavia. Pian Kissamobiili pysähtyy pienelle parkkipaikalle metsäpolun alkuun. Kaverukset nousevat autosta ja Turpeinen venyttelee jalkojaan. Taavi taas hyppii innoissaan, kunnes juoksee purkamaan tavaroita peräkontista. Ystävykset ovat pukeneet ylleen retkeilyvaatteensa. Turpeisella on yllään tuulipuku, Taavilla hänen verkkatakkinsa. Molemmilla on jaloissaan kumisaappaat ja Turpeisella on päässään hänen suosikkihattunsa. Vaikka on lämmin päivä, pitkähihaiset takit ja housut ovat tarpeen hyttysten ja punkkien varalta.

Kun parivaljakko viimein saapui metsään, oli Taavi haljeta riemusta.

”Täällä on niin hiljaista. Autojen melua ei kuulu missään. Ainoastaan tuulen huminaa ja lintujen laulua!" Taavi jatkaa innoissaan.

”Turpeinen, tiedätkö sinä mitä marjoja nämä ovat?” Taavi hihkaisee osoittaen marjamätästä. Turpeinen katsoo ympärilleen.

”Ne ovat puolukoita, mutta ne eivät ole vielä kypsiä.” Hän huomauttaa. Hän kaivaa taskustaan pienen opaskirjan. ”Eri marjat kypsyvät eri aikoihin ja paras poiminta-aika vaihtelee alueittain ja vuosittain. Siksi marjastajan täytyy aina seurata säätä.”

”Lisäksi kannattaa muistaa, etteivät kaikki marjat ole suinkaan syötäviä. Täälläkin päin on marjoja, jotka eivät kelpaa ravinnoksi.” Turpeinen neuvoo.

”Ovatko ne myrkyllisiä?" Taavi kysyy.

”Suurin osa vain maistuu pahalta, mutta kielonmarjat, oravanmarjat, konnanmarjat, sudenmarjat ja terttuseljan marjat ovat meille kissoille myrkyllisiä.” Turpeinen varoittaa Taavia.

”Mistä tietää, mitkä marjat ovat syötäviä? Minusta ne näyttävät kaikki samanlaisilta. Tuollaisia sinisiä tai punaisia palleroita.” Taavi kysyy hieman hämmentyneenä.

”On totta, että monet marjat ovat samannäköisiä. Siksi kannattaakin aina pitää mukana tällaista opaskirjaa. Siitä on hyvä tarkastaa nämä asiat. Yksi hyvä vinkki on tutkia marjojen lehtiä. Samannäköisetkin marjat kasvavat usein erilaisissa varvuissa.

Kissoille ( ja ihmisille) syömäkelpoisia marjoja:

Kissoille syömäkelvottomia marjoja:

Samassa Taavi huomaa liikettä. ”Onneksi se on aivan liian pieni karhuksi.” Taavi ajattelee. Pian pikkuinen eläin pysähtyy ja Taavi ja Turpeinen näkevät sen kunnolla. Hauskannäköisellä otuksella ikään kuin naamio kasvoillaan ja tuuhea häntä takanaan. Sen lyhyet jalat ja pitkä karvoitus tekevät siitä herttaisen näköinen lyllertäjän.

”Onko tuo pesukarhu?” Taavi kysyy.

”Ei se ole pesukarhu. Niitä esiintyy lähinnä Amerikan mantereella. Se on Supikoira.” Turpeinen tietää.

”Kupisoira! Ei kun supikoira!” Taavi hihkaisee.

”Supikoira ei ole itsessään vaarallinen, mutta siihen ei tule koskea. Supikoira ei ole nirso ruuan suhteen, se syö ihan mitä vaan, jopa pilaantunutta ruokaa. Siksi se kantaa tauteja, jotka ovat meille vaarallisia.” Turpeinen varoittaa.

Hassunnäköinen otus katselee heitä hetken jatkaen pian matkaansa.

Taavi on iloinen nähtyään aivan uudenlaisen eläimen.

”Kupisoira!” Taavi naurahtaa.

Pian Taavi kuulee oksien kahisevan. Hän tähyilee ylös nähdäkseen äänen aiheuttajan. Sitten hän kuulee huhuilua ja paikallistaa pian huhuilijan. Puun oksalle laskeutuu pöllö.

”Tuon minäkin tunnistan! Se on pöllö. Ja ne ovat vallan viisaita eläimiä. Ne pystyvät kääntämään päänsä kokonaan ympäri.” Taavi tietää.

”No, pöllö näyttää viisaalta, mutta itse asiassa se on aika pöllö linnuksi” naurahtaa Turpeinen.

”Kissojen lailla pöllötkin näkevät hyvin pimeässä. Ne lentävät myös hiirenhiljaa! Meidän on parempi jättää hänet rauhaan. Pöllöt nimittäin ovat yöeläimiä. Taisimme hieman häiritä hänen uniaan.” Turpeinen kertoo.

”Metsässä voi nähdä paljon eri eläimiä. Lintujen tarkkailu eli lintubongaus, hienommalta nimeltään ornitologia onkin suosittu harrastus. Nyt sinä olet nähnyt pihamaamme pikkulintujen lisäksi aidon pöllön.” Turpeinen kertoo kaverusten jatkaessa matkaansa.

Mutta ystäviemme eläinbongaus ei jäänyt tähän. Pian supikoiran ja pöllön jälkeen he näkevät myös Kettu Repolaisen vilistävän ohi hieman kauempana.

”Ketuista on paras pysyä loitolla. Ne ovat kuitenkin saalistajia.” Taavi tuumailee.

”Juu, ne muistuttavat hieman meitä kissoja, mutta ovat koiraeläimiä. Kaikkiruokaisina nekin pit

